Document ID: /fineweb-2-swissfilter-quality_10-filterrobots/filtered/01780.jsonl.gz/15

Dvaja zlodeji sa pokúsili o vykradnutie športového obchodu v meste Baar (kantón Zug). Jedného Slováka zaistila polícia priamo pri čine, druhý páchateľ je na úteku.
V stredu približne o 3.30 hodine volal pozorný občan mesta Baar na tiesňovú linku, kde ohlásil podozrivý pohyb osôb. Na určené miesto vyrazilo ihneď niekoľko hliadok polície.
Pri príchode na ohlásené miesto, spozorovala polícia dve osoby, ktoré prenášali igelitové vrecia do pristavenej dodávky. Jeden z mužov sa po výzve polície zastavil a druhý nasadol do vozidla.
Po niekoľkých ďalších výzvach si stojaci muž ľahol na zem, kde ho polícia zatkla. Druhý muž sediaci vo vozidle, napriek jasným výzvam polície auto naštartoval a šliapol na plyn.
Auto sa veľkou rýchlosťou približovalo k mužom zákona, ale takisto ku kolegovi páchateľa. Vďaka rýchlej reakcii dvoch policajtov, riskujúc svoje životy, sa podarilo ležiaceho muža dostať z cesty a sami pred prichádzajúcim autom museli odskočiť, takže sa situácia našťastie zaobišla bez zranených.
Prečítajte si aj: Polícia hľadá bankového lupiča zo Sirnachu
Unikajúci vodič následne zabočil na diaľnicu A4a smer Walterswil/Sihlbrugg a aj napriek pokusu o sledovanie polícii unikol. Polícia si nevie vysvetliť fakt, že následne už prenasledovanú dodávku nikto nevidel a nepodarilo sa ju zachytiť ani na kamerových záznamoch.
Vyšetrovanie odhalilo, že páchatelia sa vlámali do skladu športového obchodu, kde sa pokúsili ukradnúť vyše 1 200 značkových hokejok. Zabalené v igelitových vreciach ich najprv povynášali na schodisko pred skladom, odkiaľ ich postupne nosili do pristavenej dodávky.
Zadržaný zlodej je podľa polície 38 ročný Slovák, u ktorého bola zaistená vysoká hotovosť a korenie, ktoré chcel použiť na zahladenie pachových stôp. Muž sa k činu priznal a v súčasnosti sedí vo vyšetrovacej väzbe. Nie je jasné, či muž bol vo Švajčiarsku iba kvôli krádeži alebo tu aj pracoval a žil.
Po druhom páchateľovi polícia stále intenzívne pátra. Predpokladá sa, že ide taktiež o občana Slovenskej republiky.
Zdroj: www.20min.ch
Ak sa vám článok páčil, potešilo by nás vaše hodnotenie:
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií v aktuálnom čase a niekedy nereflektuje jedinečnosti prípadov a kantónov. Ak nájdete v článku informáciu, o ktorej si myslíte, že sa nezakladá na pravde, môžete požiadať administrátora o jej preverenie. Takáto požiadavka by mala byť podložená odkazom na oficiálne zdroje, ktoré sa týkajú predmetnej témy.